Un referendum împotriva imunităţii camorriste a parlamentarilor

Ecaterina Andronescu e folosită de PSD&Co. drept accent în retorica anti-justiţie: “păi dacă până şi pe mămăica Abramburica o hărţuieşte DNA, ce să mai zicem?”

Păi eu zic aşa: dacă până şi mămăica Abramburica a băgat lăbuţa-n butoiul cu miere, vă imaginaţi cam cât de comună a devenit corupţia în România? Fraier e ăla care nu fură, nu ăla care rămâne cinstit.

În ancheta referitoare la achiziţia unor licenţe educaţionale Microsoft, DNA acuză 9 foşti miniştri de şperţuirea a aproape jumătate din valoarea contractelor, adică 20 de milioane de euro din totalul de 54 de milioane de euro. 20 din 54!

Are rost să pariem cu privire la viitorul lor, având în vedere că DNA obţine condamnări în 86,15% din cazurile* trimise în instanţă? Poate că da, pentru că nu toţi sunt egali în faţa legii. Unii au tras băţul scurt, dar 3 sunt ceva mai norocoşi – pe ei îi vor ascunde colegii lor, parlamentarii. E vorba despre Ecaterina Andronescu, Valerian Vreme şi Şerban Mihăilescu. Potrivit legislaţiei camorriste care protejează parlamentarii (foști miniștri) de mâna lungă a legii, DNA trebuie să le întrebe colegii dacă sunt sau nu de acord cu începerea urmăririi penale. Iar în actuala legislatură parlamentarii au respins toate solicitările DNA, indiferent de culoarea politică a infractorului – cu o singură excepţie, un neica-nimeni de la PC care luase o şpagă de 3.000 de lei (probabil că l-au considerat nedemn să fie în aceeaşi bandă cu ei).

În ţara asta, nimeni nu e mai presus de lege, dacă nu e parlamentar, caz în care se poate pişa de la mare înălţime pe ea şi pe pulimea de mai prejos.

Monica Macovei îi cere acum preşedintelui Traian Băsescu să convoace un referendum privitor la imunitatea parlamentarilor, cu următoarea întrebare: “Sunteţi de acord ca parlamentarii, miniştrii şi preşedintele României să nu beneficieze de nicio formă de imunitate, cu excepţia opiniilor politice?”

Referendumul ar putea fi organizat fără cine ştie ce costuri pe 16 noiembrie, în ziua celui de-al doilea tur de scrutin al prezidenţialelor.

Ei, ce credeţi? Cu siguranţă că dl. Băsescu va convoca referendumul ăsta, nu? Doar s-a luptat două mandate pentru întărirea justiţiei! Ce l-ar putea reţine?

COMPLETARE: Ca să închidem gura tuturor spălaţilor pe creier de propaganda anti-justiţie, iată paragrafele de lege care reglementează acţiunea justiţiei împotriva membrilor guvernului:

1. Constituţia României, art. 109, alin. 2:

“Numai Camera Deputaţilor, Senatul şi Preşedintele României au dreptul să ceară urmărirea penală a membrilor Guvernului pentru faptele săvârşite în exerciţiul funcţiei lor. Dacă s-a cerut urmărirea penală, Preşedintele României poate dispune suspendarea acestora din funcţie. Trimiterea în judecată a unui membru al Guvernului atrage suspendarea lui din funcţie. Competenţa de judecată aparţine Înaltei Curţi de Casaţie şi Justiţie.”

2. Legea răspunderii ministeriale:

Capitolul III – Procedura de urmarire penala si de judecare

Art. 12

Numai Camera Deputatilor, Senatul si Presedintele Romaniei au dreptul sa ceara urmarirea penala a membrilor Guvernului pentru faptele savarsite in exercitiul functiei lor.

Art. 13

(1) Dezbaterea propunerii de incepere a urmaririi penale in Camera Deputatilor sau in Senat se face pe baza raportului intocmit de o comisie permanenta care, in cadrul competentei sale, a efectuat o ancheta privitoare la activitatea desfasurata de Guvern sau de un minister ori de o comisie speciala de ancheta constituita in acest scop.

Art. 15

Cererea de urmarire penala a membrilor Guvernului si, dupa caz, de ridicare a imunitatii parlamentare se adopta cu respectarea prevederilor art. 67 si ale art. 76 alin. (2) din Constitutia Romaniei, republicata. Votul este secret si se exprima prin bile.

Pe scurt, dacă parlamentul nu aprobă începerea urmăririi penale, nu pot fi administrate problele şi, pe cale de consecinţă, nici nu poate fi trimis cel acuzat în judecată. Asta înseamnă imunitate politică în faţa justiţiei pentru infracţiuni de orice fel. Deci terminaţi cu imbecilitatea aia că “n-au imunitate” – n-au imunitate dacă vor colegii să n-aibă, ceea ce e echivalent cu stabilirea nevinovăţiei cuiva prin vot, nu prin proces penal (sau civil).

Cât de aberant e acest model se poate constata din evoluţia dosarului “Gaze ieftine pentru Nicolae”, în care au fost acuzaţi Varujan Vosganian şi Adriean Videanu. Vosdganian e parlamentar, Videanu nu e paramentar. Ca atare, împotriva lui Videanu a început urmărirea penală. În cazul lui Vosganian, Senatul a votat împotrivă şi urmărirea penală a fost blocată – la fel ca întregul dosar, de fapt.

NU VĂ MAI LĂSAŢI PROSTIŢI!

__________________

*sursa: Bilanţ DNA 2013, cap. 4 (link)

(ilustraţie – Shutterstock)